《征部乐·和份士除夜柬内子韵却寄细君》
清代·杨葆光

别离经岁，深悔屡把春光掷。只为相如四壁。愁分与、凄苦吟蟀。

容易过、相思夕。怕缩地、长房难觅。更欲笑、北地胭脂，莫问祁连好颜色。

家书偶寄，临缄未罄，心事最难抛得。但愿是、离愁时遣，强加餐饭，聊且排岑寂。

隔河天女，总不废、七襄勤织。更善顾、老母娇儿，起居安适。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。